
Odredba z dne [...]
o predhodnih informacijah, ki jih morajo prejeti kupci rastlin, ki lahko škodijo zdravju ljudi 


NOR: AFSP1623107A

Zadevna javnost: distributerji in prodajalci rastlin. 

Cilj: določiti naravo in načine obveščanja o zdravstvenih tveganjih, ki jih predstavljajo določene rastline, pred nakupom.

Začetek veljavnosti: določbe te odredbe začnejo veljati šest mesecev po objavi v Uradnem listu Francoske republike.

Opomba: distributerji ali prodajalci rastlin morajo kupce določenih rastlin obvestiti o možnih tveganjih za zdravje. Te informacije je treba zagotoviti pred nakupom v primeru prodaje na drobno, prodaje na daljavo, javnega naročila ali opravljanja storitev. 
Ta odredba določa načine obveščanja kupcev (vsebino, obliko in način posredovanja navedb, ki jih morajo vsebovati spremni dokumenti ob prodaji rastlin). Seznam rastlin, ki bi lahko bile škodljive za zdravje (nevarnost zastrupitve ob zaužitju, tveganje za pojav alergije dihalnih organov, tveganje za nastanek mukokutane reakcije, tveganje za nastanek neobičajnih kožnih reakcij v primeru izpostavljenosti soncu), ter zaščitni ukrepi se nahajajo v Prilogi.
Iz te odredbe so izvzete naslednje rastline: gozdni reprodukcijski material, rastline, ki se prodajajo za zaužitje, rezano cvetje, veje z listi ali iglicami, posekana drevesa z ohranjenimi listi ali iglicami, rastlinske tkivne kulture, mešanice travnih semen. 
Iz te odredbe so izvzeti naslednji kupci: strokovnjaki iz kmetijskega sektorja.
Iz te odredbe so izvzeti začasni najemi rastlin.

Referenčna besedila: ta uredba se sprejme na podlagi člena L. 1338-3 Zakonika o javnem zdravju, ki izhaja iz člena 57 Zakona št. 2016-41 o modernizaciji zdravstvenega sistema. Na voljo je na spletnem mestu Légifrance (http://www.legifrance.gouv.fr).

Ministrica za solidarnost in zdravje, minister za gospodarstvo in finance ter minister za kmetijstvo in prehrano

ob upoštevanju Direktive (EU) 2015/1535 Evropskega parlamenta in Sveta z dne 9. septembra 2015 o določitvi postopka za zbiranje informacij na področju tehničnih predpisov in pravil za storitve informacijske družbe, zlasti uradnega obvestila št. […];

ob upoštevanju Zakonika o javnih naročilih, zlasti člena L. 2152-2;

ob upoštevanju Zakonika o javnem zdravju, zlasti člena L. 1338-3;

ob upoštevanju Odredbe z dne 26. junija 2018 o trženju semenskih mešanic krmnih rastlin;

ob upoštevanju mnenja Nacionalnega sveta za potrošništvo z dne 22. septembra 2017;

ob upoštevanju mnenja Vrhovnega sveta za javno zdravje z dne 16. novembra 2017;



odrejajo:

Člen 1
V tej odredbi se uporabljajo naslednje opredelitve:

1. „rastlina“: živa rastlina, seme, gomolj, čebulica, korenine. Iz te opredelitve so izvzeti: gozdni reprodukcijski material, rastline, ki se prodajajo za zaužitje, rezano cvetje, veje z listi ali iglicami, posekana drevesa z ohranjenimi listi ali iglicami, rastlinske tkivne kulture, mešanice travnih semen v smislu zgoraj navedene odredbe z dne 26. junija 2018;

2. „distributer“ ali „prodajalec“: fizična ali pravna oseba, ki kupcu distribuira ali prodaja rastline, tudi v okviru zagotavljanja storitev;

3. „kupec“: fizična ali pravna oseba, ki kupi rastlino od prodajalca ali distributerja, tudi v okviru zagotavljanja storitev. V smislu te odredbe se strokovnjaki iz kmetijskega sektorja ne obravnavajo kot kupci;

4. „spremni dokument“: nalepka, napis, brošura, zaslon, pisni opis izdelka, ponudba, splošni prodajni pogoji ali kateri koli nosilec informacij, namenjenih kupcu rastline, ki ga priskrbi distributer ali prodajalec;

5. „[rastline, ki] lahko škodijo zdravju ljudi“: rastline, ki lahko pri ljudeh povzročijo zastrupitve ob zaužitju, alergije dihalnih organov, mukokutane reakcije ali neobičajne kožne reakcije v primeru izpostavljenosti soncu.
Člen 2
I. Distributerji ali prodajalci na viden in berljiv način v spremnem dokumentu rastlin, ki lahko škodijo zdravju ljudi in so navedene na seznamu iz Priloge, navedejo informacije iz Priloge. Spremni dokument je enostavno dostopen kupcu pred nakupom.

II. V primeru:
– prodaje na drobno se spremni dokument nahaja v neposredni bližini zadevnih rastlin; 
– prodaje na daljavo se informacije, navedene v Prilogi, nahajajo na nosilcu informacij, na katerem je predstavljena rastlina, ki se prodaja, v neposredni bližini informacij o tej rastlini;
– postopka oddaje javnega naročila ponudnik svoji ponudbi priloži Prilogo iz te odredbe.

Člen 3
Določbe te odredbe začnejo veljati šest mesecev po objavi v Uradnem listu Francoske republike.
Člen 4
Generalni direktor za zdravje, generalna direktorica za konkurenco, potrošnjo in preprečevanje goljufij ter generalna direktorica za gospodarsko in okoljsko uspešnost podjetij so vsak v skladu s svojimi pristojnostmi odgovorni za izvajanje te odredbe, ki bo objavljena v Uradnem listu Francoske republike.
Dne […]

Ministrica za solidarnost in zdravje,
za ministrico in po njenem pooblastilu:
generalni direktor za zdravje
J. SALOMON





Minister za gospodarstvo in finance,
za ministra in po njegovem pooblastilu:
generalna direktorica za konkurenco, potrošnjo in preprečevanje goljufij
V. BEAUMEUNIER




Minister za kmetijstvo in prehrano,
za ministra in po njegovem pooblastilu:
generalna direktorica za gospodarsko in okoljsko uspešnost podjetij
V. METRICH-HECQUET




PRILOGA:
Seznam rastlinskih vrst, ki lahko škodijo zdravju ljudi, in informacij, ki morajo biti navedene na spremnih dokumentih rastlin

Če ni navedeno drugače, se informacije nanašajo na vse sorte, podvrste in kultivarje navedenih rastlin.

1. Seznam vrst, ki so lahko strupene v primeru zaužitja 

	Znanstveno ime
	Domače ime

	Aconitum L., 1753
	repičasta preobjeda

	Aethusa cynapium L., 1753
	navadni steničnjak

	Atropa belladonna L., 1753
	volčja češnja

	Brugmansia sp.
	kristavec

	Cicuta virosa L., 1753
	velika trobelika

	Colchicum autumnale L., 1753
	jesenski podlesek

	Conium maculatum L., 1753
	pikasti mišjak

	Daphne laureola L., 1753
	lovorolistni volčin

	Daphne mezereum L., 1753
	navadni volčin

	Datura stramonium L., 1753
	navadni kristavec

	Datura wrightii R. 1859
	kitajski kristavec

	Delphinium L., 1753
	ostrožnik

	Digitalis purpurea L., 1753
	rdeči naprstec

	Gloriosa superba L., 1753
	razkošna lilija

	Nerium oleander L., 1753
	navadni oleander

	Lupinus L. 
	volčji bob

	Ricinus communis L., 1753
	kloščevec

	Taxus baccata L., 1753
	navadna tisa

	Thevetia peruviana (Pers.) K. Schum., 1895
	perujska tevecija

	Informacije, ki jih predvideva člen 2

	Informacije o tveganjih:
Strupeno v primeru zaužitja.

Informacije o zaščitnih ukrepih:
Hranite izven dosega otrok.
V primeru zaužitja pokličite center za nadzor zastrupitev, oziroma 15 ali 112.

Dodatne neobvezne informacije:
Shranite etiketo ali fotografijo rastline za lažjo prepoznavo.



2. Seznam vrst, ki lahko s cvetnim prahom povzročijo alergijo dihalnih organov

	Znanstveno ime
	Domače ime

	Alnus glutinosa (L.) Gaertn., 1790
	črna jelša

	Alnus incana (L.) Moench, 1794
	siva jelša

	Arrhenatherum elatius (L.) P. Beauv. ex J. Presl & C. Presl, 1819
	visoka pahovka

	Artemisia annua L. 1753
	enoletni pelin

	Artemisia vulgaris L., 1753
	navadni pelin

	Betula pendula Roth, 1788
	navadna breza

	Betula pubescens Ehrh., 1791
	puhasta breza

	Broussonetia papyrifera (L.) L'Hér. ex Vent., 1799
	navadna papirjevka

	Carpinus betulus L., 1753
	navadni gaber

	Corylus avellana L., 1753
	navadna leska

	Corylus colurna L., 1753
	turška leska

	Cryptomeria japonica (Thunb. ex L. f.) D. Don, 1839
	kriptomerija

	Cupressus arizonica Greene, 1882
	arizonska cipresa

	Cupressus sempervirens L., 1753
	vednozelena cipresa

	Deschampsia cespitosa (L.) P. Beauv., 1812
	rušnata masnica

	Festuca/Lolium/Schedonorus
	bilnica, ljuljka

	Fraxinus angustifolia Vahl, 1804
	ostrolistni jesen

	Fraxinus excelsior L., 1753
	veliki jesen

	Fraxinus ornus L., 1753
	črni jesen

	Juniperus oxycedrus L., 1753
	rdečeplodni brin

	Olea europea L., 1753
	Oljka

	Parietaria L., 1753
	navadna krišina

	Phalaris arundinacea L., 1753
	pisana čužka

	Informacije, ki jih predvideva člen 2 

	Informacije o tveganjih:
Cvetni prah lahko povzroči alergijo dihalnih organov.

Informacije o zaščitnih ukrepih:
Hranite stran od ljudi, ki imajo alergijo.



3. Seznam vrst, ki lahko povzročijo mukokutane reakcije

	Znanstveno ime
	Domače ime

	Alocasia (Schott) G.Don
	alokazija

	Caladium sp.
	kaladij

	Colocasia esculenta (L.) Schott, 1832 
	taro

	Dieffenbachia Schott, 1829
	difenbahija

	Epipremnum aureum (Linden. & André) G.S. Bunting, 1963
	zlati potos

	Euphorbia sp. 
	mleček[footnoteRef:1] [1:  Z izjemo vrste Euphorbia pulcherrima Willd. ex Klotzsch, 1834 (božična zvezda).] 


	Philodendron sp.
	filodendron

	Primula obconica Hance, 1880
	sobna primula

	Spatiphyllum sp.
	spatifil

	Toxicodendron radicans (L.) Kuntze, 1891
	strupeni octovec

	Informacije, ki jih predvideva člen 2 

	Informacije o tveganjih:
Povzroči lahko neobičajno kožno reakcijo, težave z očmi ali težave z dihanjem v primeru zaužitja.

Informacije o zaščitnih ukrepih:
Hranite izven dosega otrok.
Preprečite stik s kožo. 
V primeru stika s kožo, z usti ali z očmi je treba izpostavljene dele sprati z vodo ter umiti oblačila, ki so bila v stiku z rastlino.
V primeru pojava neobičajne kožne reakcije pokličite center za nadzor zastrupitev ali zdravnika.
V primeru težav z dihanjem takoj pokličite 15 ali 122.

Dodatne neobvezne informacije:
Shranite etiketo ali fotografijo rastline za lažjo prepoznavo.



4. Seznam vrst, ki lahko povzročijo neobičajno kožno reakcijo v primeru stika s kožo in izpostavljenosti soncu (fitofotodermatitis)

	Znanstveno ime
	Domače ime

	Angelica archangelica L., 1753
	zdravilni gozdni koren

	Angelica sylvestris L., 1753
	navadni gozdni koren

	Dictamnus albus L., 1753
	navadni jesenček

	Heracleum sphondylium L., 1753
	navadni dežen

	Levisticum officinale W.D.J. Koch, 1824
	luštrek

	Ruta graveolens L., 1753
	vinska rutica

	Informacije, ki jih predvideva člen 2 

	Informacije o tveganjih:
Povzroči lahko neobičajno kožno reakcijo v primeru stika po izpostavljenosti soncu.

Informacije o zaščitnih ukrepih:
Izogibajte se izpostavljanju soncu po tem, ko ste bili v stiku s to rastlino.
V primeru stika s kožo je treba izpostavljene dele sprati z vodo ter umiti oblačila, ki so bila v stiku z rastlino.
V primeru pojava neobičajne kožne reakcije pokličite center za nadzor zastrupitev ali zdravnika.

Dodatne neobvezne informacije:
Shranite etiketo ali fotografijo rastline za lažjo prepoznavo.

